text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 29 октомври 2014 година
  за изменение на приложение III към Решение 2007/777/ЕО по отношение на ветеринарно-санитарните изисквания във връзка с Trichinella в образеца на ветеринарен сертификат за внос в Съюза на определени месни продукти, получени от домашни свине
  (нотифицирано под номер С(2014) 7921)
  (текст от значение за ЕИП)
  (2014/759/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 9, параграф 4 от нея,
  като има предвид, че:
  (1)
  С Решение 2007/777/ЕО на Комисията (2) се определят, inter alia, образците на сертификати за внос в Съюза на определени месни продукти. В него се предвижда, че в Съюза се внасят само пратки с месни продукти, които отговарят на изискванията, предвидени в образеца на ветеринарно-санитарен и здравен сертификат от приложение III към посоченото решение. В посочения образец са включени гаранции по отношение на Trichinella.
  (2)
  С Регламент (ЕО) № 2075/2005 на Комисията (3) се определят правила за вземането на проби от кланични трупове от видове животни, които са възприемчиви към заразяване с Trichinella, и за определянето на статута на стопанствата, в които се отглеждат домашни свине.
  (3)
  С Регламент (ЕС) № 216/2014 на Комисията (4) за изменение на Регламент (ЕО) № 2075/2005 се предоставя дерогация от разпоредбите за извършването на изследвания при клане за стопанства, които са официално признати за прилагащи контролирани условия на отглеждане. Освен това в Регламент (ЕС) № 216/2014 е предвидено, че стопанство, в което се отглеждат домашни свине, може да бъде признато за прилагащо контролирани условия на отглеждане само ако, inter alia, операторът в сектор храни въвежда в стопанството нови домашни свине само ако те идват от други стопанства, които също са официално признати за прилагащи контролирани условия на отглеждане.
  (4)
  Образецът на ветеринарно-санитарен и здравен сертификат, включен в приложение III към Решение 2007/777/ЕО, следва да бъде изменен, за да се отразят свързаните с вноса на месни продукти изисквания, определени в Регламент (ЕО) № 2075/2005, изменен с Регламент (ЕС) № 216/2014.
  (5)
  Поради това Решение 2007/777/ЕО следва да бъде съответно изменено.
  (6)
  С цел да се избегнат смущенията на вноса в Съюза на пратки с месни продукти от домашни свине, за преходен период и при определени условия следва да бъде разрешено използването на сертификати, издадени в съответствие с Решение 2007/777/ЕО в неговата редакция преди измененията, които се въвеждат с настоящото решение.
  (7)
  Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Образецът на ветеринарно-санитарен и здравен сертификат, включен в приложение III към Решение 2007/777/ЕО, се изменя, както следва:
  1)
  точка II.2.3.1 се заменя със следното:
  „или
  (2) [II.2.3.1.
  месните продукти са добити от месо на домашни свине, което е било подложено или на изследване за трихинелоза с отрицателен резултат, или на студена обработка в съответствие с Регламент (ЕО) № 2075/2005;]
  Или
  (2) (6) [II.2.3.1.
  месните продукти са добити от месо на домашни свине, получено от домашни свине, които или идват от стопанство, официално признато за прилагащо контролирани условия на отглеждане в съответствие с член 8 от Регламент (ЕО) № 2075/2005, или не са отбити и са на възраст под 5 седмици;]“
  ;
  2)
  в част II от „Забележки“ след бележка под линия 5 се добавя следната бележка под линия:
  „(6)
  Прилага се само за трети страни, за които е вписано „К“ в част 1, графа „ДГ“ от приложение II към Регламент (ЕС) № 206/2010.“
  Член 2
  За преходен период до 31 март 2015 г. пратките с месни продукти, придружени от съответния сертификат, издаден не по-късно от 1 март 2015 г. в съответствие с образеца на ветеринарно-санитарен и здравен сертификат от приложение III към Решение 2007/777/ЕО в неговата редакция преди влизането в сила на настоящото решение, могат да продължат да се въвеждат в Съюза.
  Член 3
  Адресати на настоящото решение са държавите членки.
  Съставено в Брюксел на 29 октомври 2014 година.